Koffie: Dinge wat jy (dalk) nie geweet het nieFoto: Pixabay.com Ons is so opgewonde om Koffiedag op 29 September te vier, ons vier dit sommer die hele week lank! Hou Maroela Media dop vir unieke resepte en interessante artikels oor dié wondermiddel. Koffie vir jou hart Koffie is nou nie juis ŉ kitskuur vir allerlei kwale nie, maar dit hou darem ŉ paar gesondheidsvoordele in. Navorsing toon dit kan jou help beskerm teen tipe 2-diabetes, Parkinson se siekte, lewerkanker en ander lewerkwale, en hartaanvalle. Dit gee ook jou energie- en adrenalienvlakke ŉ hupstoot en kan jou help om beter te fokus. Aan die ander kant van die munt kan te veel kafeïen jou gespanne, geïrriteerd en rusteloos laat voel, bewerig maak en lei tot slapeloosheid, wat weer tot moegheid in die dag aanleiding gee, wat kan veroorsaak dat jy meer koffie drink om beter te voel. Dit veroorsaak dus ŉ bose kringloop. Jy behoort nie meer as 500 mg kafeïen per dag in te neem nie (adolessente moenie meer as 100 mg inneem nie, en kinders behoort slegs nou en dan kafeïen in te neem). Een koppie koffie bevat tussen 95 mg en 200 mg. Luister dus na jou liggaam, en beperk jou koffie tot die hoeveelheid wat jy kan inneem voor jy newe-effekte begin ervaar. Die oorsprong van koffie: Die bokke en die bessies Volgens oorlewering het ŉ Arabiese skaapwagter in Ethiopië opgemerk dat sy bokke ŉ voorliefde het vir die helderrooi bessies aan ŉ bos, en dat hulle vol energie tussen dié bosse rondspring om die rypste bessies uit te soek. Kon hulle ongewone energie dalk iets met die bessies te doene hê? Hy het self daarvan gepluk en dit per ongeluk in die vuur laat val, en só die geurige aromas daarvan ontdek. Daarna het die Ethiopiërs begin om die koffiebone met ŉ steen en maler fyn te maal en kookwater oor die gemaalde bone te gooi – die begin van die drankie wat ons vandag as koffie ken. Van Ethiopië af is die groen bone per boot deur Moslempelgrims en soldate na verskeie lande geneem. Monnike in kloosters het daarmee begin eksperimenteer om hulle te help wakker bly tydens lang gebedsessies. Dit het so goed gewerk dat hulle dit ook na ander kloosters oor die wêreld begin versprei het, tot so ŉ mate dat die pous dit in ŉ stadium verban het, omdat dit glo te veel van sy aandag in beslag geneem het. Truth: Die wêreld se beste koffiewinkel aan die voet van Tafelberg Truth Coffee Roasting, ŉ gewilde “steampunk”-koffiewinkel in Buitenkantstraat, Kaapstad, is verlede jaar deur die Britse nuusagentskap The Telegraph aangewys as die beste koffiewinkel in die wêreld. Die koffiewinkel word gekenmerk deur die metaalpype en ou masjinerie wat as dekor ingespan word. Maar die eintlike rede hoekom mense soontoe stroom, is vir die koffie. Truth se koffie word met die hand gerooster in ŉ outydse gietysterdrom, en die maatskappy verskaf koffie aan baie van Suid-Afrika se tophotelle. Waar word koffie verbou? Brasilië is die wêreld se grootste verbouer van koffie: in 2015 het dié land 43,2 miljoen sakke koffie (60 kg per sak) verbou. Viëtnam is in die tweede plek met 27,5 miljoen sakke koffie, met Colombië derde – 13,5 miljoen sakke. Ander topproduserende koffielande is Indonesië, Ethiopië, Indië, Honduras, Uganda, Mexiko en Guatemala. Koffieverbouing in Suid-Afrika SA se klimaat is meestal nie gunstig vir die omstandighede wat nodig is vir koffieplante om te floreer nie. Suid-Afrikaners verbruik meer as 20 000 ton koffie per jaar, maar daar is slegs sowat 200 hektaar koffieplantasies in die land. Dié plase is in KwaZulu-Natal en Mpumalanga geleë, waar die klimaat meer tropies is. Wie is SCASA? SCASA, die Specialty Coffee Association of South Africa, is ŉ vereniging van rolspelers in die koffiebedryf uit alle sektore van dié nywerheid in Suider-Afrika. SCASA se missie is om die verbruik van goeie gehalte koffie in Suider-Afrika te bevorder, en om aan mense in die koffiebedryf die nodige erkenning te gee. SCASA organiseer plaaslik baristakompetisies waartydens plaaslike baristas geïdentifiseer word om internasionaal aan kompetisies soos die Wêreldbaristakompetisie deel te neem. Kitsfeite om ander koffie-snobs mee te beïndruk